מאיר פינקל

מאיר פינקל (נולד ב־29 באפריל 1968) הוא קצין צה"ל במילואים בדרגת תת־אלוף, שימש עד 2019 מפקד מרכז דדו לחשיבה צבאית בינתחומית. הוא דוקטור בביולוגיה, מדע המדינה וארכאולוגיה ועוסק במחקר של אסטרטגיה, טקטיקה והיסטוריה צבאית, וכן במחקר ארכאולוגי ואקולוגי.

 ביוגרפיה 
מאיר פינקל נולד ב־29 באפריל 1969 וגדל במושב כפר ביל"ו ליהודה ומרים פינקל.

 השכלה 
פינקל הוא בעל תואר ראשון בביולוגיה ותואר שני בנוירוביולגיה מהאוניברסיטה העברית בירושלים. פינקל הוא בוגר המכללה לביטחון לאומי ובעל תואר שני בתחום זה מאוניברסיטת חיפה. בנוסף הוא בעל תואר שני בארכאולוגיה מאוניברסיטת תל אביב.

לפינקל יש שלושה תוארי דוקטור. תואר דוקטור בביולוגיה אבולוציונית מאוניברסיטת חיפה, בהנחיית אביתר נבו ותואר דוקטור במדעי המדינה, מאוניברסיטת בר־אילן, בהנחיית אבי קובר. ב־2019 קיבל תואר דוקטור שלישי בארכאולוגיה פרהיסטורית, בנושא "מערך מחצבות הצור ובתי המלאכה הפרהיסטוריים במזרח הגליל", בהנחיית רן ברקאי, אבי גופר וארז בן יוסף מאוניברסיטת תל אביב.

 שירות צבאי 
עם גיוסו לצה"ל ב־1987 שובץ בחיל השריון. עבר הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים. בהמשך שימש כמפקד פלוגת "מגן", שעימה לחם בגזרה המערבית ברצועת הביטחון בלבנון, וכמפקד גדוד 9. במסגרת זאת לחם במהלך השנה הראשונה של האינתיפאדה השנייה. שירת כמפקד קורס קציני שריון במשך שנתיים שבמהלכן פעל הגדוד במבצע חומת מגן בקלקיליה ובאזור חברון. ב־2005 מונה למפקד חטיבת מרכבות הפלדה, חטיבת שריון במילואים, ולחם עימה במלחמת לבנון השנייה, בקרבות בכפרים יארון, עייתרון, עיינאתא, עין אבל, מארון א־ראס, בינת ג'בייל וג'בל עאמל. לאחר המלחמה נתמנה לרמ"ח תורת לחימה ותפיסות בזרוע היבשה, ומילא את התפקיד במשך שבע שנים. ב־2014 החליט הרמטכ"ל בני גנץ למנותו למפקד מרכז דדו לחשיבה צבאית בינתחומית, והוא קודם לדרגת תא"ל. סיים את תפקידו כמפקד מרכז דדו ב־2019, ומאז משמש בתפקיד ראש תחום המחקר של המרכז. משנת 2015 משרת במילואים במפקדת פיקוד הצפון.

ב־2025 מונה לחבר בצוות המומחים לבדיקת איכות התחקירים והפקת הלקחים מטבח שבעה באוקטובר.

מחקר
פינקל הוא חוקר רב־תחומי ובין־תחומי המשלב במחקריו רעיונות מתחומים שונים. ספרו הראשון על הגמישות בשדה הקרב מבוסס על רעיון אבולוציוני. דקה 11 בהמשך הוא חקר שמרנות מבחירה גם בהקשר של אבני היד האשליים וגם בהקשר של הארגון הצבאי, תוך שימוש בהמשגה אבולוציונית.

 צבא וביטחון 
ממוזער|תת-אלוף ד"ר מאיר פינקל מציג סיכום קצר של ספרו "הרמטכ"ל", 31 בינואר 2019
תחום המחקר העיקרי של פינקל הוא צבא וביטחון, בתחום זה פרסם עשרות מאמרים וכן מספר ספרים:
ב־2007 יצא לאור ספרו "על הגמישות – התמודדות עם הפתעה טכנולוגית בשדה הקרב באמצעות גמישות והסתגלות" בהוצאת מערכות. הספר שזכה בפרס יצחק שדה מבוסס על עבודת הדוקטורט שלו. הספר תורגם לאנגלית ויצא לאור בשנת 2011 בהוצאת אוניברסיטת סטנפורד, בשם On Flexibility.
 ב־2013 יצא לאור קובץ מאמריו "אתגרים ומתחים בתהליך בניין הכוח" בהוצאת מערכות, עליו זכה בפרס מולדובן לספרות צבאית מקורית. על בסיס ספר זה יצא לאור הספר: Military Agility, University Press Of Kentucky, 2020
 ב־2018 יצא לאור ספרו "הרמטכ"ל - מחקר השוואתי של שישה היבטים בתפקודו של מפקד הצבא" בהוצאת מערכות ומודן, ועליו הוא זכה שוב בפרס מולדובן לספרות צבאית מקורית. על בסיס ספר זה יצא לאור הספר: Studies in Generalship: Lessons from the Chiefs of Staff of the Israel Defense Forces,Hoover Institution Press - Stanford University, 2021.
 ב־2020 יצא לאור ספרו "המטכ"ל – כיצד הוא לומד, מתכנן ומתארגן" בהוצאת מערכות ומודן.
 ב־2022 יצא לאור ספרו "מפקדת חיל־האוויר – תהליכי בניין הכוח ופיתוח התוכניות להפעלתו" בהוצאת מודן ומרכז דדו.
 ב־2022 יצא לאור הספר אותו יזם וערך "התפתחות הקרב המשולב בצה"ל – עבר, הווה ומבט לעתיד" בהוצאת מערכות ומודן.
 ב־2023 יצא ספרו "מפקדת זרוע היבשה ומפקדות הפיקודים המרחביים" בהוצאת מודן ומרכז דדו. על ספר זה זכה פינקל בפרס מולדובן לספרות צבאית בפעם השלישית.
 ב־2024 יצא ספרו "אמ"ן - במציאות מורכבת ומשתנה" בהוצאת מודן ומרכז דדו.

 ארכאולוגיה פרהיסטורית 
ממוזער|אבן יד מתצוגת מוזיאון האדם הקדמון בקיבוץ מעין ברוך
פינקל פרסם יחד עם רן ברקאי, אבי גופר וארז בן יוסף מחקרים העוסקים בכלי צור בתקופה הפלאוליתית בצפון ישראל. הוא מיפה וניתח אתרי חציבה וסיתות צור מהתקופה הפלאוליתית התחתונה והתיכונה לאורך מחשופי תצורת האאוקן תמרת בגליל המזרחי, באתרים באגן נחל דישון והר עכברה. באתרים אלה התבצע ייצור רחב היקף של אבני יד מהתקופה הפלאוליתית התחתונה, סיתות גרעיני לוולואה מהתקופה הפלאוליתית התיכונה ובהמשך, גרזנים מהתקופה הנאוליתית־כלקוליתית. יחד עם הארכאולוג גונן שרון והגאולוג יואב בן דור, הוא שילב סקרי שטח עם שיטות ספקטומטריות על מנת לאתר את מקורות הצור ששימשו את האתרים האשליים גשר בנות יעקב ומעיין ברוך. מסקנתו הייתה שהצור הגיע מאתר החציבה בנחל דישון, הנמצא 20 ק"מ מערבית להם. בנוסף, גילה אתר חציבה ועיבוד צור מהפלאוליתית התיכונה, באתר קלע בצפון הגולן.

פינקל וברקאי העלו גם כמה השערות ביחס לשימוש בכלי צור בתקופה הפלאוליתית. לטענתם, משך הזמן הארוך בו נותרו אבני היד האשליות ללא שינוי משקף שמרנות תרבותית מבחירה, שנגרמה לאור התאמתם המיטבית לטביחת יונקים גדולים. פינקל וברקאי הציעו גם שמחצבות הצור היו מרכזי כוח ואולי אף אתרים קדושים לאדם הקדמון. בגליל הם נקשרו למקורות מים ולמסלולי הנדידה של פילים, ומכאן נבעה מרכזיותם.

 אקולוגיה 
ממוזער|נחל כזיב בגליל העליון המערבי
יחד עם אביתר נבו, פינקל חקר בסוף שנות ה־90 את המגוון הביולוגי של צמחים, חיפושיות ונמלים באתר "קניון האבולוציה II" בנחל כזיב, בגליל העליון המערבי. מחקריו התמקדו בהבדלי מיקרו-אקלים חדים בין המדרון הדרומי החם והיבש של הנחלים לבין המדרון הצפוני הקריר והלח, והשפעתם על הרכב המינים, תפוצתם ושונותם העונתית והבין־שנתית. לאחר עשרים שנה חזר למעקב והרחבת המחקר באתר זה. המחקרים הראו שינוי גדול בהרכב המינים המעיד על השתנות טבעית, שאינה קשורה להשפעת אדם, וכן את החשיבות של מחקר שיטתי לצורכי ניטור אמין של פרוקי רגל.
 נושאים נוספים 
פינקל חוקר גם את תופעת הידע הקולקטיבי בגישה של אבולוציה תרבותית.
חיים אישיים
פינקל נשוי ואב לשלושה, גר באבירים, דקה 5 ועבד במשרה חלקית בתור מורה להיסטוריה ואזרחות בבית הספר העל־אזורי תפן. הוא התנדב לשנת שירות פעמיים, בשנת 1986 בגרעין עודד של תנועת המושבים במועצה האזורית מבואות חרמון, ובשנת 2025 בשנת שירות למבוגרים "עכשיו הזמן" במועצה האזורית אשכול בעוטף עזה.

 קישורים חיצוניים 

 אופיר ששון ושיר פילו, מיישמים קדימה, ביטאון ביבשה, גיליון 16, ינואר 2011
 דני אשר, על הגמישות / מאיר פינקל, "ישראל דיפנס", 3 במאי 2011

 פ.א פגישה אישית - אורח: תא"ל מאיר פינקל, עם טלי ליפקין שחק, באתר גלי צה"ל, 1 בדצמבר 2018

 ספר חדש שיצא לאור בהוצאת "מערכות: המטכ"ל מאת מאיר פינקל, אתר צה"ל, אוקטובר 2020
 מאיר פינקל: המטכ"ל בנוי כמענה לטראומת יום כיפור, בפודקאסט אפרכסת, 1 באוגוסט 2022

 אפרים לפיד, תרבות ארגונית של מודיעין במציאות משתנה, ביקורת על ספרו של מאיר פינקל, IsraelDefense, 01.07.2024




ממאמריו בנושאי צבא:







 לכידות תפיסתית כמרכיב באפקטיביות של צה"ל, בין הקטבים 14, דצמבר 2017, עמ' 101–114


 תא"ל במיל' מאיר פינקל, בניין הכוח למבצע "ערצב 19" (1973–1982), בין הקטבים 20, יולי 2019, עמ' 89–117
 תא"ל במיל' מאיר פינקל וערן אורטל ,כרייה יצירתית מן העבר בחינה ביקורתית של תפיסות באמצעות היסטוריה התפתחותית,בין הקטבים יולי 2019, עמ' 261–276

 "אסטרטגיית צה"ל" – ניתוח המסמכים משנת 2002 עד 2018 – מה הם מלמדים על הרמטכ"לים ועל צה"ל?, עדכן אסטרטגי, כרך 23, גיליון 4, המכון למחקרי ביטחון לאומי, אוקטובר 2020, עמ' 3–13




 תא"ל במיל' מאיר פינקל, כיבוש שטח במלחמה והחזקתו – הישג מדיני-אסטרטגי וא-סימטריה צבאית לטובת ישראל, מבט מבס”א, מס’ 2,263, מרכז בגין-סאדאת למחקרים אסטרטגיים, פברואר 2024

 הערות שוליים 

קטגוריה:מפקדי חטיבת מרכבות הפלדה
קטגוריה:בוגרי המכללה לביטחון לאומי
קטגוריה:בעלי תואר דוקטור מאוניברסיטת בר-אילן
קטגוריה:בעלי תואר דוקטור מאוניברסיטת חיפה
קטגוריה:זוכי פרס מולדובן
קטגוריה:תתי-אלופים בצה"ל
קטגוריה:מפקדי מרכז דדו לחשיבה צבאית בינתחומית
קטגוריה:מפקדי חטיבות במלחמת לבנון השנייה
קטגוריה:ישראלים שנולדו ב-1968